गोरखपुर के चंपा देवी पार्क में चल रही मुख्यमंत्री मायावती की चुनावी सभा के बीच जब ‘अवरोध’ आया तो उनका मिजाज बिगड़ गया। भाषण के दौरान मायावती पूरे रौ में थीं। विरोधियों पर हमले बोल रही थीं। इसी बीच पीछे से कोई महिला आगे आने की जिद करने लगी। सुरक्षाकर्मियों ने रोक दिया। वह कुछ कह रही थी। लोगों को खड़ा होते देख मुख्यमंत्री बोल पड़ीं। बैठिए क्यों खड़े हो गए हैं। बहुत लोग बीच में आ जाते हैं। ‘कुत्ता’ समझ इग्नोर कर दीजिए। बोलीं, विरोधी पार्टियां बौखला गईं। किसी ने पालतू कुत्ता भेज दिया होगा। उसके भौंकने से कोई फर्क नहीं पड़ने वाला है।